CELEX: 32019R0460
Language: sl
Date: 2019-01-30 00:00:00
Title: Delegirana uredba Komisije (EU) 2019/460 z dne 30. januarja 2019 o spremembi Uredbe (EU) št. 648/2012 Evropskega parlamenta in Sveta glede seznama izvzetih subjektov (Besedilo velja za EGP.)

22.3.2019   
               
               
                  SL
               
               
                  Uradni list Evropske unije
               
               
                  L 80/8
               
            
         DELEGIRANA UREDBA KOMISIJE (EU) 2019/460
         z dne 30. januarja 2019
         o spremembi Uredbe (EU) št. 648/2012 Evropskega parlamenta in Sveta glede seznama izvzetih subjektov
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 1(6) Uredbe,
         ob upoštevanju naslednjega:
         
                     (1)
                  
                  
                     Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Pogodbi se bosta za Združeno kraljestvo in v njem prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, razen če Evropski svet po dogovoru z Združenim kraljestvom soglasno ne sklene, da se to obdobje podaljša.
                  
               
                     (2)
                  
                  
                     Sporazum o izstopu, kot so ga oblikovali pogajalci, vsebuje ureditve za uporabo določb prava Unije za Združeno kraljestvo in v njem po datumu, ko se bosta Pogodbi prenehali uporabljati za Združeno kraljestvo. Če navedeni sporazum začne veljati, se bo Uredba (EU) št. 648/2012, vključno z izvzetjem iz člena 1(4)(a) navedene uredbe, za Združeno kraljestvo in v njem uporabljala v prehodnem obdobju v skladu z navedenim sporazumom in se bo prenehala uporabljati ob koncu navedenega obdobja.
                  
               
                     (3)
                  
                  
                     Izstop Združenega kraljestva iz Unije brez sprejetja posebnih določb bi povzročil, da se izvzetje za članice Evropskega sistema centralnih bank (ESCB) in druge organe držav članic, ki opravljajo podobne funkcije, ter druge javne organe Unije, ki so zadolženi za upravljanje javnega dolga ali pri tem posredujejo, iz člena 1(4)(a) Uredbe (EU) št. 648/2012 ne bo več uporabljalo za centralno banko ali druge javne organe Združenega kraljestva, ki so zadolženi za upravljanje javnega dolga ali pri tem posredujejo.
                  
               
                     (4)
                  
                  
                     Komisija je opravila oceno mednarodne obravnave centralnih bank in javnih organov, ki so zadolženi za upravljanje javnega dolga ali pri tem posredujejo, v skladu z zakoni, ki se bodo v Združenem kraljestvu uporabljali po njegovem izstopu Unije, in svoje ugotovitve predstavila Evropskemu parlamentu in Svetu. Komisija je zlasti opravila primerjalno analizo navedene obravnave in standardov za obvladovanje tveganj, ki se uporabljajo za transakcije z izvedenimi finančnimi instrumenti, sklenjene med navedenimi organi in centralnimi bankami v Združenem kraljestvu.
                  
               
                     (5)
                  
                  
                     Komisija je v svoji oceni ugotovila, da bi morali biti centralna banka in javni organi Združenega kraljestva, ki so zadolženi za upravljanje javnega dolga ali pri tem posredujejo, izvzeti iz zahtev glede kliringa in poročanja ter iz zahteve po uporabi tehnik za zmanjševanje tveganja pri transakcijah brez opravljenega kliringa, določenih v Uredbi (EU) št. 648/2012.
                  
               
                     (6)
                  
                  
                     Organi Združenega kraljestva so dali zagotovila glede statusa, pravic in obveznosti članic ESCB, vključno z namero, da članicam ESCB in drugim organom držav članic, ki opravljajo podobne funkcije, ter drugim javnim organom Unije, katerih naloga je upravljanje javnega dolga ali posredovanje pri tem upravljanju, podelijo izvzetje, primerljivo z izvzetjem člena 1(4) Uredbe (EU) št. 648/2012.
                  
               
                     (7)
                  
                  
                     Posledično bi bilo treba centralno banko Združenega kraljestva in javne organe, ki so v Združenem kraljestvu zadolženi za upravljanje javnega dolga ali pri tem posredujejo, vključiti na seznam izvzetih subjektov iz Uredbe (EU) št. 648/2012.
                  
               
                     (8)
                  
                  
                     Zato bi bilo treba Uredbo (EU) št. 648/2012 ustrezno spremeniti.
                  
               
                     (9)
                  
                  
                     Komisija bo še naprej redno spremljala obravnavo teh centralnih bank in javnih organov, izvzetih iz zahtev glede kliringa in poročanja, ki so določeni v seznamu v členu 1(4)(c) Uredbe (EU) št. 648/2012. Navedeni seznam se lahko posodobi glede na razvoj regulativnih ureditev v teh tretjih državah ter ob upoštevanju vseh zadevnih novih virov informacij. Na podlagi takšne ponovne ocene se lahko določene tretje države črtajo s seznama izvzetih subjektov.
                  
               
                     (10)
                  
                  
                     Ta uredba bi morala začeti veljati čim prej in bi se morala začeti uporabljati dan po tem, ko se Uredba (EU) št. 648/2012 preneha uporabljati za Združeno kraljestvo in v njem –
                  
               SPREJELA NASLEDNJO UREDBO:
         
            Člen 1
            V členu 1(4)(c) Uredbe (EU) št. 648/2012 se doda naslednja točka (ix):
            
               
                           „(ix)
                        
                        
                           Združeno kraljestvo Velike Britanije in Severne Irske.“
                        
                     
         
         
            Člen 2
            Ta uredba začne veljati dan po objavi v Uradnem listu Evropske unije.
            Uporabljati se začne dan po tem, ko se Uredba (EU) št. 648/2012 preneha uporabljati za Združeno kraljestvo.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. januarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 201, 27.7.2012, str. 1.